少虛用前韻見貽仍答二首  其一
作者：郭印
朝代：宋

paragraphs: 别君歲月多，萬事皆非昔。
天昏慘暮雲，愁緒繁堪織。
豈期成東隣，日造芝蘭室。
吟哦戒騷奴，揮灑驚墨客。
猶嫌小伎耳，宴坐學欺魄。
人間倐流電，悟此真良策。
堂堂少林老，我豈得其骨。
君來叩兩端，一笑非言默。
超然反其真，游子歸故宅。
玄機儻未領，對面千山隔。
象罔亦何心，珠還赤水北。
聖賢勿云遠，謦咳常在側。